رابطة قناة هنا بغداد لتقديم الوظائف والمال للعاطلين عن العمل للعراقيين
رابطة الخريجين العاطلين عن العمل (قناة هنا بغداد) .. موضوع للنقاش
خلال هذا الأسبوع وانا اسمع مبادرة للخريجين العاطلين عن العمل على قناة هنا بغداد وكثير من الأعضاء يسألون عن معلومات هذه الرابطة وشنو راح تقدم للعاطل عن العمل وبدورنا نحن ادارة الصفحة نشجع ونحي مثل هكذا مبادرة او رابطة تخدم شريحة مهمة وكبيرة في المجتمع العراقي .. لكن ياأخوان ولاتشكيك بالقناة أو القائمين على المبادرة بس اشوف بكلامهم مبالغة وضبابية في الرابطة وعملها واني عندي بعض الملاحظات عليها وياريت الي عنده معلومة يفيدنا بيها :_ 1- الرابطة تمنح الخريج العاطل عن العمل مبلغ (150 الف دينار شهرياً) !! شنو هاي الأمكانية العظيمة الي توفرها رابطة بهذا المبلغ الهائل ولهذه الأعداد الضخمة وللعلم ان عدد العاطلين في العراق مايقارب (500 الف عاطل) يعني 500,000 * 150,000 =75,000,000,000 (75 مليار عراقي في الشهر) وهذا المبلغ مو سهل يعني دولة ماتكدر توفره !! .
2- طبعاً برأي المتواضع الخريج او العاطل مو المهم يحصل على راتب وهو كاعد بالبيت لازم اكو عمل حتى الله يبارك بهذا المبلغ والرزق لذلك شغلة الرابطة تنطي راتب للعاطل وهو بالبيت يعني محلوة ابد وماأعتقد اكو واحد يتقبلها .
3- الرابطة هل هي حكومية أم اهليه أم مستقلة حتى واحد يثق بهم من ينطي المعلومات وعلى اي اساس هي توفر درجات وظيفية للعاطلين مو اكو وزارة العمل والشؤون الأجتماعية هذا من صلب مهامها و واجبها .
4- الوزير يطلع بالتلفزيون يكول اني ماعندي صلاحية تعيين الا اذا عندي درجات وظيفية مخصصة من وزارة المالية زين شلون الرابطة خلت نفسها بهذا الموقف المحرج وتكفلت برعاية وتسهيل مهمة تعيين العاطلين والكل يعرف اليوم التعيين صار فد شي صعب .
5- اذا الرابطة كاسر خاطرها الخريجين والعاطلين عن العمل ليش تخلي ارقام خاصة وكلفة الرسالة من الموبايل تقريباً (2000 دينار) مو الأجدر بهم يخلون ارقام مجانية ؟ وهل التعيين اليوم صار بمجرد ارسال رسالة نصية لرابطة مجهولة التمويل والأنتماء ؟ أليس من الأجدر فتح مراكز تسجيل أو مواقع لأستقبال الخريجين والعاطلين .
اخوان اني مو ضد اي مبادرة أو رابطة تخدم هاي الشريحة التعبانة بس هاي التساءلات والامور كلها مامقتنع بها وياريت واحد عند معلومات اكيدة ينورني بيها واسف ع الاطالة